સિંગાપોરનું હવામાન એકંદરે મુંબઇ જેવું છે. બપોરે નીકળો તો એટલો જ તાપ અને બાફ હોય અને વરસાદ પણ મુંબઇ જેવો જ પડે છે. આમ તો સિંગાપોરમાં ચોમાસાની ઋતુ સપ્ટેમ્બર – ઓક્ટોબરથી માંડીને ડીસેમ્બર મહીના સુધી હોય છે પણ અહીં લગભગ બારેમાસ વરસાદ તો પડતો જ રહે છે. અહીં લગભગ દરરોજ બપોરે વરસાદ પડે અને તે પણ એવો ધોધમાર પડે કે આપણને એમ જ લાગે કે આ વરસાદ હવે ચાલુ જ રહેશે. પણ એકાદ કલાકમાં વરસીને પાછો બંધ થઇ જાય. અહીં સારું છે કે ઇન્ડીયાની જેમ કાદવ કીચડ કે મચ્છરો અને રોગચાળા નથી થતા. એનું કારણ એ પણ છે કે અહીં કોઇ જગ્યાએ ખૂલ્લી જમીન કે રેતી માટી હોતી નથી. જો કોઇ ખૂલ્લી જગ્યા હોય તો ત્યા હરિયાળી (લોન) કરી નાંખે છે એટલે કાદવ કીચડનો પ્રશ્ન જ ના રહે. કલાક પહેલા ધોધમાર વરસાદ પડ્યો હોય તો પણ કલાક બાદ બધે કોરું જ દેખાય લાગે નહીં કે વરસાદ પડ્યો હશે.